Հովհաննես Գեորգիյան

Հովհաննես Գեորգիյան (ռուսական հնչողությամբ՝ Օգանես Գեորգիյան, , փետրվարի 9, 1967, Լուգանսկ - դեկտեմբերի 25, 2016, Սոչի), հայազգի ռուսաստանաբնակ երգիչ (տենոր)։ Զոհվել է Սոչիի մոտակայքում 2016 թվականի դեկտեմբերի 25-ին տեղի ունեցած Տու-154 ինքնաթիռի ավիավթարի ժամանակ։

Կենսագրություն 
Հովհաննես Գեորգիյանը ծնվել է 1967 թվականին Լուգանսկում (այն ժամանակ՝ Վորոշիլովգրադ)։ Առաջին կրթությամբ ճարտարագետ-մեխանիկ էր։ 1991-1994 թվականներին սովորել է Դոնեցկի Ս․ Պրոկոֆևի անվան պետական երաժշտական ակադեմիայում։ 1998 թվականին ավարտել է Ուկրաինայի երաժշտության ազգային ակադեմիայի (Կիև) վոկալի բաժինը (ղեկավար՝ Կոնստանտին Օգնեվոյ)։

1998-1999 թվականներին Հովհաննես Գեորգիյանը խաղացել է Մոսկվայի Եվգենի Կոլոբովի անվան «Նոր օպերա» թատրոնում։ 1999 թվականին դարձել է Մոսկվայի Ստանիսլավսկու և Նեմիրովիչ Դանչենկոյի անվան Ակադեմիկական Երաժշտական թատրոնի մենակատար։ Խաղացել է «Բոհեմ», «Վերտեր», «Սիրո խմիչք», «Այսպես են վարվում բոլոր կանայք կամ Սիրահարների դպրոց», «Լյուչիա դի Լամերմուր», «Հոֆմանի հեքիաթներ», «Դեմոն» ներկայացումներում։

Խաղացել է նաև Ռուսաստանի օպերայի և բալետի պետական ակադեմիական թատրոնում։ Հիշվող դերակատարումներ է ունեցել Միխայիլ Գլինկայի «Իվան Սուսանին»,  Սերգեյ Պրոկոֆևի «Սեր առ երեք նարինջները» ներկայացումներում։ Համագործակցել է Մոսկվայի «Արբատ օպերա» թատրոնի հետ։

Վերջին տարիներին Գեորգիյանը ելույթ է ունեցել «Օպերայի ուրվականը» մյուզիքլում։ Շրջագայել և ելույթներ է ունեցել Իտալիայում, Ֆրանսիայում, Գերմանիայում, ԱՄՆ-ում, Կանադայում։ Օպերայի սիրահարները նրան  «ռուսական Պավարոտտի» են անվանել։

Հանդես է եկել Ռուսական բանակի Ա. Վ. Ալեքսանդրովի անվան երգի ու պարի համույթում, որի կազմում 2016 թվականի դեկտեմբերի 25-ին մեկնել է Սիրիա՝ ռուսական զինվորների Նոր տարին համերգով շնորհավորելու։ Ճանապարհին զոհվել է ավիավթարի պատճառով։

Մրցանակներ 
 Դավիդ Անգուլաձեի անվան տենորների միջազգային մրցույթի մրցանակակիր (Բաթում, Վրաստան, 1995).
 Երիտասարդ վոկալիստների միջազգային մրցույթի դափնեկիր (Բռնո, Չեխիա)

Ծանոթագրություններ 

Հայ երգիչներ
Տենորներ
1967 ծնունդներ
2016 մահեր
Փետրվարի 9 ծնունդներ
Դեկտեմբերի 25 մահեր